દાળ-ઢોકળી અને ગુલાબજાંબુ ખાવાના શોખીન મેહુલે સાઇકલિંગ મેરેથોન દોડ અને ટ્રેકિંગમાં બરાબર ધ્યાન પરોવ્યું. 2012માં રોજ સાત કિલોમીટર સાઇકલિંગથી શરૂઆત કરનાર આ યુવાને ફેબ્રુઆરી, 2013માં અમદાવાદ-માઉન્ટ આબુ-અમદાવાદનું 419 કિલોમીટરનું અંતર 26 કલાક અને 38 મિનિટમાં કાપી વિશેષ સિદ્ધિ મેળવી હતી. આ પછી દ્વારકા-પોરબંદર-દ્વારકાનું 240 કિલોમીટરનુ અંતર 13 કલાક 26 મિનિટમાં, વડોદરા-ચારોટી (મહારાષ્ટ્ર બોર્ડર)-વડોદરાનું 616 કિલોમીટરનું અંતર 39 કલાક એક મિનિટમાં અને દિલ્હીના ઇન્ડિયા ગેટથી એલઓસી વાઘા બોર્ડરથી પરત 1400 કિલોમીટરની સાઇકલિંગમાં તો 68 કલાક અને 40 મિનિટથી નવો રેકોર્ડ સર્જ્યો હતો. મેહુલ એક શ્રેષ્ઠ સાઇકલવીર બની ગયો!